

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.8 | 2024. gada 30. maijā |

**44.**

**Par iedzīvotāju padomju nolikuma projekta izstrādi**

Ar Ogres novada pašvaldības, turpmāk – pašvaldība, domes 2024. gada 27. marta lēmumu “Par sabiedrības viedokļa noskaidrošanu par iedzīvotāju padomju izveidi Ogres novadā” (sēdes protokols Nr. 5; 39.), turpmāk – lēmums, pašvaldība uzsāka konsultāciju ar Ogres novada iedzīvotājiem par iedzīvotāju padomju izveidošanu. Sabiedrības viedokļa noskaidrošana norisinājās laikā no 2024. gada 2. aprīļa līdz 2024. gada 3. maijam plkst.16.00.

Kopā aptaujā piedalījās 384 respondenti, no tiem 234 – elektroniskā veidā, 150 – aptaujas anketas aizpildot un iesniedzot papīra (drukātā veidā). Saskaņā ar pašvaldības lēmuma 3. punktu, no 384 aptaujas anketām par derīgām atzītas 318 anketas.

95% jeb 302 respondentu pauž viedokli, ka Ogres novadā ir nepieciešams izveidot iedzīvotāju padomes, savukārt 5% jeb 16 respondentu snieguši viedokli, ka Ogres novadā nav nepieciešams izveidot iedzīvotāju padomes.

Uz aptaujas jautājumu “Vai iedzīvotāju padome izveidojama katrā no Ogres novada administratīvajā teritorijā ietilpstošajām teritoriālā iedalījuma vienībām (katrā pagastā un pilsētā)?”, 273 respondenti ir snieguši pozitīvu atbildi, 17 respondentu viedoklis, ka nē, nav nepieciešams, bet 19 respondenti snieguši citu viedokli, tai skaitā minot, ka:

1. progresīvāk ieviest aplikācijā WhatsApp grupu vai [www.facebook.com](http://www.facebook.com) lietotnē izveidot mājas lapu, kur izdarīt iedzīvotāju aptaujas diskusiju par problēmām un izteikt ierosinājumus internetā;
2. iedzīvotāju padomes veidot tikai Ogres novada administratīvajā teritorijā ietilpstošajās pilsētās;
3. iedzīvotāju padomes veidot Ogres novada administratīvajā teritorijā ietilpstošajos vēsturisko novadu teritorijās;
4. veidot apriņķa iedzīvotāju padomi ar padomes locekļiem no nelielajiem pagastiem;
5. veidot tikai vienu iedzīvotāju padomi, kas sevī ietver Ogres novada visas administratīvās teritorijas.

Savukārt uz aptaujas jautājumu “Kurā no Ogres novada administratīvajā teritorijā ietilpstošajām teritoriālā iedalījuma vienībām būtu nepieciešams izveidot iedzīvotāju padomi?”, saņemtas atbildes: Birzgales pagastā – 6; Ikšķiles pilsētā – 25; Jumpravas pagastā – 5; Krapes pagastā – 10; Ķeguma pilsētā – 7; Ķeipenes pagastā – 3; Lauberes pagastā – 4; Lēdmanes pagastā – 3; Lielvārdes pagastā – 2; Lielvārdes pilsētā – 10; Madlienas pagastā – 18; Mazozolu pagastā – 2; Meņģeles pagastā – 4; Ogres valstspilsētā – 15; Ogresgala pagastā – 9; Rembates pagastā – 5; Suntažu pagastā – 5; Taurupes pagastā – 2; Tīnūžu pagastā – 14; Tomes pagastā – 8.

Pašvaldību likuma 58. panta sestā daļa nosaka, ka dome izdod padomes nolikumu – saistošos noteikumus, kuros nosaka padomes izveidošanas un darbības nosacījumus, tostarp:

1. padomes kompetenci vietējās kopienas jautājumu izlemšanā papildus šajā likumā noteiktajam;
2. padomes darbības teritoriju;
3. padomes locekļu skaitu un kandidātu izvirzīšanas kārtību no katras šīs daļas [2. punktā](https://likumi.lv/ta/id/336956#p2) minētās teritorijas iedzīvotāju vidus, nodrošinot iespēju iedzīvotājiem izvirzīt savus kandidātus;
4. padomes locekļu ievēlēšanas kārtību, paredzot iespēju iedzīvotājiem tieši balsot par padomes locekļu kandidātiem;
5. padomes darbības termiņu;
6. padomes darba organizāciju;
7. kārtību, kādā pašvaldības institūcijas izskata iedzīvotāju padomes iesniegumus.

Ņemot vērā, ka iedzīvotāju padomju izveidošana ir pašvaldības brīvprātīgs lēmums, kā arī pašvaldības konsultācijā ar iedzīvotājiem saņemto sabiedrības viedokli par iedzīvotāju padomju izveidošanas nepieciešamību, ievērojot Pašvaldību likuma 58. panta sestajā daļā minēto un pamatojoties uz Pašvaldību likuma 10. panta pirmās daļas pirmo teikumu, 51. panta pirmo un trešo daļu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. Uzdot Ogres novada pašvaldības izpilddirektoram organizēt Ogres novada iedzīvotāju padomes nolikuma – saistošo noteikumu projekta sagatavošanu līdz 2024. gada 1. oktobrim.
2. Izstrādājot Ogres novada iedzīvotāju padomes nolikuma projektu, organizēt konsultācijas ar Ogres novada iedzīvotājiem par:
   1. padomes kompetenci vietējās kopienas jautājumu izlemšanā papildus Pašvaldību likumā noteiktajam;
   2. padomes darbības teritoriju;
   3. padomes locekļu skaitu un kandidātu izvirzīšanas kārtību;
   4. padomes locekļu ievēlēšanas kārtību;
   5. padomes darbības termiņu;
   6. padomes darba organizāciju;
   7. kārtību, kādā pašvaldības institūcijas izskata iedzīvotāju padomes iesniegumus.
3. Noteikt, ka sabiedrības viedokļa noskaidrošanai par šī lēmuma 2. punktā minēto tiek organizēta Ogres novada iedzīvotāju rakstveida aptauja ne mazāk kā vienu mēnesi.
4. Noteikt, ka sabiedrības viedokļa noskaidrošanā par šī lēmuma 2. punktā minēto var piedalīties Latvijas Republikas pilsoņi, kuri aptaujas norises laikā ir sasnieguši 16 gadu vecumu un kuru dzīvesvieta ir deklarēta pašvaldības administratīvajā teritorijā vai kuriem pieder likumā noteiktajā kārtībā reģistrēts nekustamais īpašums Ogres novada administratīvajā teritorijā.
5. Uzdot Ogres novada pašvaldības Centrālās administrācijas Komunikācijas nodaļai izveidot interneta portālā [www.visidati.lv](http://www.visidati.lv) aptauju, publicēt informāciju par aptauju pašvaldības oficiālajā tīmekļvietnē [www.ogresnovads.lv](http://www.ogresnovads.lv) un nodrošināt aptaujas anketu pieejamību drukātā veidā arī Ogres novada pilsētu, pagastu, pilsētu un pagastu pārvaldēs un klientu apkalpošanas centros.
6. Noteikt, ka aptaujas anketa, kas pieejama drukātā veidā, pēc tās aizpildīšanas ievietojama slēgtā aploksnē, bet slēgtā aploksne ar tajā ievietotu aptaujas anketu ievietojama aptaujai speciāli paredzētā, slēgtā kastē šādās vietās (šo vietu darba laikā):
   1. Ogres novada pašvaldības Klientu apkalpošanas centrā Brīvības ielā 33, Ogrē;
   2. Ogres novada pašvaldības administratīvajā teritorijā esošajos Valsts un pašvaldību vienotajos klientu apkalpošanas centros (VPVKAC): Ikšķilē, Peldu ielā 22, Ķegumā, Lāčplēša ielā 1, Lielvārdē, Raiņa ielā 11a, Birzgalē, Lindes ielā 2, Rembatē, Lielvārdes ielā 3, Tīnūžos, “Kraujās”;
   3. Ogres novada pagastu pārvaldēs.
7. Aptaujas anketas, kas ievietotas aptaujai speciāli paredzētā kastē, tiek uzglabātas tajā līdz pat aptaujas norises beigām, bet pēc aptaujas norises – atvērtas, datus no anketas pārnesot uz aptaujas elektronisko versiju, vienlaikus saglabājot arī drukāto aptaujas anketu. Visi aptaujas dati gan elektroniskā veidā, gan drukāta veidā tiek uzglabāti līdz Ogres novada pašvaldības izpilddirektora ziņojumam domei par aptaujas rezultātiem, pēc tam tos iznīcinot, ievērojot fizisko personu datu aizsardzību.
8. Aptaujā iesniegtie personas dati tiks apstrādāti, lai nodrošinātu sabiedrības viedokļa noskaidrošanu atbilstoši šajā lēmumā noteiktajai kārtībai. Personas datu apstrādes pārzinis atbilstoši Eiropas Parlamenta un Padomes regulai Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regulas) nosacījumiem ir Ogres novada pašvaldība, adrese: Brīvības iela 33, Ogre, Ogres novads, LV – 5001, reģistrācijas Nr. 90000024455, tālrunis [+371 65071164](tel:+371%2065071164). Ar papildus informāciju par veikto personas datu apstrādi varat iepazīties Ogres novada pašvaldības oficiālajā tīmekļvietnē <https://www.ogresnovads.lv/lv/personas-datu-aizsardziba-ogres-novada>.
9. Kontroli par lēmuma izpildi uzdot Ogres novada pašvaldības domes priekšsēdētāja vietniekam.

(Sēdes vadītāja,

domes priekšsēdētāja E. Helmaņa paraksts)